Adalek 1893 e krogas Frañsez Vallée da sevel pennadoù brezhonek bep sizhun, evit ar gelaouenn challek « La Croix des Côtes du Nord » (1892-1944). Pennadoù bihan e oant ha goude ur pennadig amzer e fellas da Vallée lakaat kreskiñ plas ar brezhoneg er gelaouenn. Aotre a voe roet dezhañ gant ar renerien da lakaat embann ur bajennad vrezhonek, hag adalek 1898 e teuas ar bajennad-se er-maez evel ur stagadenn da « La Croix des Côtes du Nord », dindan an anv Kroaz ar Vretoned. Tamm-ha-tamm e kreskas ar stagadenn-se betek dont da vezañ ur gelaouenn sizhuniek diouti hech-unan hag a badas daou vloaz warn-ugent.